กรมการค้าภายใน ยืนยันไม่ปรับขึ้นราคาน้ำอัดลม ในวันที่ 1 มิถุนายนนี้
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า จากกรณีบริษัท ซันโทรี่ เป๊ปซี่โค เบเวอเรจ (ประเทศไทย) จำกัด ผู้ผลิตและจำหน่ายเครื่องดื่มน้ำอัดลมยี่ห้อเป๊ปซี่ จะปรับราคาจำหน่ายทุกขนาดทุกแพ็คเกจ 1 – 2 บาท ตั้งแต่วันที่ 1 มิ.ย. 65 ทางกรมการค้าภายในได้ตรวจสอบข้อมูลดังกล่าว พร้อมยืนยันว่าจะไม่ได้ปรับราคาในวันที่ 1 มิ.ย. 65 ตามที่ประกาศแต่อย่างใด อย่างไรก็ตาม ผู้ประกอบการชี้แจงว่า ต้นทุนบรรจุภัณฑ์ทั้งเม็ดพลาสติก กระป๋องและค่าขนส่งได้ปรับสูงขึ้น เป็นผลมาจากราคาน้ำมันเชื้อเพลิงที่ปรับสูงขึ้นอย่างต่อเนื่อง กรณีมีการปรับราคาสินค้าอุปโภค ทางกรมฯติดตามสถานการณ์ราคาจำหน่ายสินค้าอุปโภคบริโภคอย่างใกล้ชิด หากมีการปรับราคาจะต้องพิจารณาให้สอดคล้องกับต้นทุนที่สูงขึ้นและไม่ส่งผลกระทบต่อผู้บริโภคมากจนเกินไป